paragraph_text: Cantelli je svoje zemljovide temeljio ne samo na radovima prethodnika već i najnovijim putovanjima odnosno istraživanjima, a ostao je upamćen kao pionir talijanskog stila finog masnog graviranja što će kasnije utjecati na opus V. Coronellija. Izradio je brojne prikaze Italije, Europe i svijeta među kojima je i više radova značajnih za kartografiju Hrvatske. Godine 1684. izdao je „Zemljovid Dalmacije, Istre, Bosne, Srbije i dijela Slavonije”, a napravio je i panoramske prikaze Osijeka, Virovitice, Knina odnosno Like i Krbave. Također, za Rossijev Mercurio Geografico iz 1674. i 1692. godine izradio je tri zemljovida koji prikazuju balkanske zemlje. Prilikom izrade navedenih radova služio se i djelima hrvatskog kartografa S. Glavača, a koristio je i njegovu „hrvatsku milju” (lat. Milliaria Croatica). Godine 1685. imenovan je kartografom kneza Francesca II. od Modene.